Айгөл Бариеваның туган көнендә яңа клибы дөнья күрде! (ВИДЕО)

	22 августта Айгөл Бариеваның туган көне булып узды. Җырчыны иртүк торуга берсеннән-берсе күңелле сюрпризлар көткән. Тормыш иптәше белән балалары бүлмәләрне шарлап белән бизәп, Айгөлне зур чәчәк бәйләме һәм бүләк белән сөендергән. Махсус Айгөл өчен туган көн торты да әзерләгәннәр.	 – Быел туган көнемне үткәрергә исәп юк иде. Ләкин көтмәгәндә җырчы Фәридә һәм башка якын дусларым килеп керде. Үзләре теләк белдереп килгәч, мин рәхәтләнеп күңел тулып каршы алдым, – дип сөйләде Intertat.ru хәбәрчесенә Айгөл Бариева. 

Моннан тыш, Айгөлнең туган көненә тагын бер көтелмәгән бүләк булган – "Яши, яши..." җырына төшерелгән клибы табадан төшкән. Клипның режиссеры – Замирә Рәҗәпова, операторы – Илдар Әхмәтов. Сюжеты бик кызыклы. Айгөл күптәнге хыялларын тормышка ашыра: дельфиннар белән йөзә, сыер сава, атта һәм велосипедта йөрергә өйрәнә.  
	Эльвира ШАКИРОВА	
Интертат.ру

	№ --- | 23.08.2016	


